खाद्य महंगाई में धीमापन प्रमुख तौर पर अतिरिक्त आपूर्ति के कारण आया। कृषि उत्पादकता में सुधार (सड़क, फोन, बिजली और ऋण की उपलब्धता के चलते) के कारण आपूर्ति बढ़ रही है जबकि खाद्य पदार्थों की मांग उतनी तेजी से नहीं बढ़ रही है। राजकोषीय अनुशासन ने भी इसमें मदद की है। हालांकि समेकित घाटा ज्यादा होने के कारण चिंता बरकरार है। जीडीपी के 6 फीसदी के बराबर समेकित घाटे के साथ भारत दुनिया में सर्वाधिक घाटे के प्रतिशत वाले देशों में शुमार है लेकिन फिर भी यह चार दशकों का सबसे निचला स्तर है।